Nova convocatòria per a sol·licitar l'ús de 8 parcel·les en els horts socials Mandor Canonge
12 de abril de 2024

• El nombre total de parcel·les del programa municipal ascendeix a 21 i el període de concessió és de dos anys.

L’Ajuntament de l’Eliana ha obert el procediment per a adjudicar mitjançant sorteig les autoritzacions per a l’aprofitament dels horts d’oci i ús social de Mandor Canonge. En aquesta ocasió es tracta de les 8 parcel·les amb una superfície que oscil·la entre els 65 i els 84 metres quadrats cadascuna, i la concessió tindrà una duració de dos anys. Amb aquesta acció el consistori busca des de 2010 fomentar l’agricultura ecològica d’autoconsum, com a via per a revalorar l’espai públic i donar resposta a una àmplia demanda social.

Els veïns i les veïnes interessades a participar podran presentar la instància de sol·licitud des de hui, dia 12, fins al pròxim 26 d’abril de manera presencial a l’Oficina d’Atenció Ciutadana (OAC). Com en ocasions anteriors, tindran prioritat les persones jubilades o en situació d’incapacitat, persones amb discapacitat i persones desocupades.

La regidora de Medi Ambient, Cristina Díaz, ha convidat elianers i elianeres a aprofitar aquest programa municipal pel qual creix l’interés any rere any i que promou hàbits de vida saludable, permet reconnectar amb la naturalesa i, alhora, ofereix una solució de consum sostenible.